വാച്ച് ടവറില് താമസിച്ച നാല്വര് സംഘം നിരവധി തട്ടിപ്പുകള് നടത്തിയവരെന്ന് പുല്പ്പള്ളി: പ്രധാനമന്ത്രിയുടെ ഓഫീസിലെ ഉന്നത ഉദ്യോഗസ്ഥര് എന്ന വ്യാജേന മാവോയിസ്റ്റ് ഭീഷണി നേരിടുന്ന ചെതലയം റേഞ്ചിലെ വെട്ടത്തൂര് വാച്ച് ടവറില് താമസിച്ചവര് ഇത്തരത്തില് നിരവധി തട്ടിപ്പുകള് നടത്തിയവരാണെന്നാണ് പ്രാഥമിക അന്വേഷണത്തില് ലഭിച്ച വിവരം. സംഘത്തിലുള്ളവരുടെ മൊബൈല് ഫോണ് കേന്ദ്രീകരിച്ച് അന്വേഷണം പുരോഗമിക്കുകയാണ്. വനം വകുപ്പുമായി ബന്ധപ്പെട്ട് സംഘത്തിനു താമസ സൗകര്യമൊരുക്കിയതും ഭക്ഷണം ഉള്പ്പെടെ എത്തിച്ചു നല്കിയതും ഉള്ക്കാട്ടിലുള്പ്പെടെ വനം വകുപ്പിന്റെ വാഹനത്തില് ട്രക്കിംഗിനു കൊണ്ടുപോയതുമെല്ലാം ഗുരുതര വീഴ്ചയായാണ് വിലയിരുത്തുന്നത്. സംഭവം വിവാദമായതോടെ വനംവകുപ്പിന്റെ ഫ്ളൈയിംഗ് സ്ക്വാഡ് ഉള്പ്പെടെയുള്ളവര് അന്വേഷണം നടത്തി വരികയാണ്. മാസങ്ങളായി അടച്ചിട്ടിരിക്കുന്ന കുറുവാ ദ്വീപ് ഉള്പ്പെടെ സംഘത്തിന് കാണാന് അവസരമൊരുക്കിയിരുന്നു. സംഭവവും പുറത്തായതോടെ വനം വകുപ്പിന് തലവേദനയായി മാറിയിരിക്കുകയാണ്.